हमने सभी को मार गिराया; अमेरिका-ब्रिटेन इस आतंकी देश की फंडिंग कर रहे
Russia Ukraine War Coverage Update; Moscow city targeted by drones रूस ने यूक्रेन पर हमला करने का आरोप लगाया है। मॉस्को के मेयर सर्गेई सोब्यानिन ने हमले की पुष्टि करते हुए कहा- यूक्रेन ने मॉस्को में 5 ड्रोन से अटैक किया।
रूस की राजधानी मॉस्को में मंगलवार को एक बार फिर ड्रोन अटैक हुआ है। रूस ने यूक्रेन पर हमला करने का आरोप लगाया है। मॉस्को के मेयर सर्गेई सोब्यानिन ने हमले की पुष्टि करते हुए कहा- यूक्रेन ने मॉस्को में 5 ड्रोन से अटैक किया। हमने इन सभी को मार गिराया है। हालांकि, सुरक्षा के लिहाज से राजधानी के मुख्य एयरपोर्ट से कुछ घंटों के लिए फ्लाइट्स डायवर्ट कर दी गईं। रूस के रक्षा मंत्री ने बताया कि हमले में कोई भी घायल नहीं हुआ है।
रूस के विदेश मंत्रालय की प्रवक्ता मारिया जाखारोवा ने कहा- ये रूस पर एक और आतंकी हमला है। यूक्रेन ने मॉस्को के ऐसे क्षेत्र में हमला किया जहां आम नागरिक रहते हैं। यहां राजधानी का मेन एयरपोर्ट है जहां अक्सर विदेशी फ्लाइट्स भी आती रहती हैं। उन्होंने कहा- दुनिया को ये एहसास कराने की जरूरत है कि UNSC के परमानेंट मेंबर अमेरिका, ब्रिटेन और फ्रांस आतंकी देश को मदद पहुंचा रहे हैं।
एयरपोर्ट के पास मिला 2 ड्रोन का मलबा
रूसी मीडिया RT के मुताबिक 2 ड्रोन का मलबा एयरपोर्ट से करीब 5 किलोमीटर की दूरी पर बरामद हुआ। कई चश्मदीदों ने बताया कि सुबह करीब 6 बजे नोवाया क्षेत्र में धमाके की आवाज आई थी। मेयर सर्गेई ने इस क्षेत्र में 4 ड्रोन को मार गिराने की पुष्टि की है।
1 महीने पहले 2 बिल्डिंग पर 8 ड्रोन्स से हुआ था अटैक
करीब 1 महीने पहले भी रूस ने मॉस्को की 2 बिल्डिंग पर हुए ड्रोन अटैक के लिए यूक्रेन को दोषी ठहराया था। रूस के डिफेंस मिनिस्ट्री ने कहा था कि कीव ने करीब 8 ड्रोन से आतंकवादी हमला किया। सभी ड्रोन्स को मार गिराया गया है। दोनों बिल्डिंग में रह रहे नागरिकों सुरक्षित हैं। कुछ मीडिया रिपोर्ट्स में कहा गया था कि रूस पर हमले में 30 ड्रोन का इस्तेमाल किया गया था।
हमले पर यूक्रेन की प्रतिक्रिया भी सामने आई थी। राष्ट्रपति जेलेंस्की के एडवाइजर और नेता मिखाइल पोडलैक ने कहा था- इस हमले में यूक्रेन का कोई हाथ नहीं था। लेकिन हमें इसे देखने में बहुत खुशी मिली। हम उम्मीद करते हैं कि आगे इस तरह के ज्यादा से ज्यादा हमले होंगे। रूसी सांसद मैक्जिम इवानोव ने इसे रूस पर दूसरे विश्व युद्ध के बाद हुआ सबसे बड़ा हमला बताया था।
3 मई को क्रेमलिन पर भी हुआ था 
ड्रोन अटैकइससे पहले 3 मई को रूसी राष्ट्रपति पुतिन के घर क्रेमलिन पर 2 ड्रोन से अटैक किया गया था। दोनों ड्रोन क्रेमलिन के डोम पर क्रैश हुए थे। हालांकि, हमले के वक्त पुतिन वहां मौजूद नहीं थे। अटैक के बाद रूस ने कहा था- हम इसे आतंकी हमला मानते हैं। यह प्रेसिडेंट को जान से मारने की साजिश थी। रूस के पास इस हमले का जवाब देने का अधिकार है। इसके लिए जगह और वक्त का चुनाव भी रूस ही करेगा।
स्पोक्सपर्सन दिमित्री पेस्कोव ने कहा था- इस तरह की हरकतों से हम डरने वाले नहीं हैं। हमारे रडार और ट्रैकिंग सिस्टम से ड्रोन का पता लगा लिया और उन्हें नष्ट कर दिया गया। क्रेमलिन पर 2 ड्रोन से स्ट्राइक के कुछ ही देर बाद मॉस्को में एक और ड्रोन मिला था। रूसी इमरजेंसी सर्विस को कोलोम्ना के एक जंगल में ड्रोन के विंग्स, इंजन और छोटा फनल मिला था।
क्रेमलिन पर अटैक को लेकर यूक्रेन के राष्ट्रपति जेलेंस्की ने साफ कर दिया था कि ड्रोन अटैक यूक्रेन ने नहीं किए। उन्होंने कहा था- ये रूस का नाटक है। हमने अपने सैनिकों को सिर्फ यूक्रेन की रक्षा करने के आदेश दिए हैं। उन्हें रूस पर अटैक की इजाजत नहीं है।